Многія з гэтых намеснікаў мелі па суседству з Айненскай воласцю ўласныя вотчыны, а таксама знаходзіліся ў сваяцтве паміж сабой. Першаму з іх, Яцку Ратомскаму, непадалёку належаў маёнтак Беларуч (Беларучы), які, напэўна, папярэдне вылучыўся са складу Заслаўскага княства. Пазней адным з саўладальнікаў гэтага маёнтка быў яго сын Канстанцін Ратомскі. У 1551 г. ён меў канфлікт з іншым саўладальнікам, Цімафеем Фёдаравічам Лопатам (гэта, дарэчы, першае з вядомых нам упамінанняў Беларучы) [45]. За жонку ж Канстанцін Ратомскі меў князёўну Барбару Саламярэцкую, браты якой па чарзе былі айненскімі намеснікамі. Пасля смерці Ратомскага каля 1554 г. яна аднавіла шлюб з сынам Васіля Цішкевіча Каленікам (яго імя чамусці часта післася ў форме "Каляніцкі", нібыта прозвішча). Апошні стаў апекуном маёнткаў малалетняга на той час пасынка - Лаўрына Канстанцінавіча Ратомскага.